
Az önkormányzat által adományozható kitüntetésekről és díjakról, valamint az önkormányzat címerének és zászlajának használatáról szóló 8/2025. (IV.30.) önkormányzati rendelet módosításáról


[1] Tiszavasvári Város Önkormányzata Képviselő-testülete felismerve a korábbi szabályozás hiányosságait, az önkormányzat által adományozható díjak odaítélésének, méltó és megfelelő szabályainak kidolgozására e rendelet módosítást alkotja.
[2] Tiszavasvári Város Önkormányzata Képviselő-testülete Magyarország címerének és zászlójának használatáról, valamint állami kitüntetéseiről szóló 2011. évi CCII. törvény 24.§ (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 5/2025. (IV.1.) önkormányzati rendelet 4. melléklet 1.30. pontja által biztosított véleményezési jogkörében eljáró Pénzügyi és Ügyrendi Bizottság véleményének kikérésével a következőket rendeli el:

1. §
Az önkormányzat által adományozható kitüntetésekről és díjakról, valamint az önkormányzat címerének és zászlajának használatáról szóló önkormányzati rendelet megalkotásáról szóló 8/2025. (IV. 30.) önkormányzati rendelet 9. § (1) bekezdése helyébe a következő rendelkezés lép:
„(1) A Képviselő-testület a díjat évente több alkalommal is odaítélheti azon magánszemély(ek) vagy kollektíva részére, akik:
a)	Tiszavasvári város közéletében vagy a várospolitikában huzamosabb időn át kiemelkedő tevékenységet végeztek, vagy
b)	a városhoz köthető életútjukkal, kiemelkedő kulturális, művészeti, tudományos vagy sporttevékenységükkel jelentős mértékben hozzájárultak Tiszavasvári jó hírnevének hazai vagy nemzetközi elismertségéhez.”
2. §
Ez a rendelet 2026. augusztus 1-jén lép hatályba.


                      Balázsi Csilla                                                      Dr. Kovács János
                      polgármester                                                               jegyző


A rendelet kihirdetve: 2026. július 31.
                                                                                               Dr. Kovács János
                                                                                                               jegyző

Általános indokolás
Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24.§ (9) bekezdésében foglalt felhatalmazás és az Alaptörvény 32. cikk (1) bekezdés i) pontjában meghatározott feladatkör alapján Tiszavasvári Város Önkormányzata kitüntető cím és kitüntető díjak adományozásáról dönthet, melynek szabályait a 8/2025. (IV.30.) önkormányzati rendeletben rögzítette.
Részletes indokolás
Az 1. §-hoz 
A „Tiszavasvári Városért” Kitüntető Díj adományozásának korábbii szabályozása indokolatlanul szűk keretek közé szorította a jelölhetők körét, mivel az elismerést kifejezetten a helyi közéleti és várospolitikai tevékenységhez kötötte. A modern jog- és társadalomértelmezésben a „közélet” fogalma ennél jóval tágabb: magában foglal minden olyan kulturális, művészeti, tudományos és sporttevékenységet, amely a nyilvánosság előtt zajlik, és pozitív hatást gyakorol a közösségre.
Tiszavasvári városából számos olyan elszármazott vagy jelenleg is itt élő alkotó, művész, kutató és sportoló indult el, akik országos vagy nemzetközi szinten is kiemelkedő teljesítményt nyújtanak. Az ő sikereik, sajtómegjelenéseik és életútjuk közvetlenül Tiszavasvári jó hírnevét, tekintélyét és szellemi tőkéjét gyarapítják. A korábbi szövegezés merevsége miatt a múltban jogértelmezési viták alakultak ki olyan elismert személyek díjazása kapcsán, akik gyermekkorukkal vagy kötődésükkel több szállal kötődnek a városhoz, de aktív politikai vagy helyi igazgatási szerepet nem vállaltak. A módosítás célja az ilyen viták jövőbeli kizárása és a jelölési rendszer rugalmasabbá tétele.
A módosítás kiterjeszti a „Tiszavasvári Városért” Kitüntető Díj feltételrendszerét. A javasolt szövegezés megtartja a hagyományos közéleti és várospolitikai érdemek elismerésének lehetőségét, ugyanakkor újként emeli be a városhoz való kötődést és a város hírnevének öregbítését.
A 2. §-hoz 
Hatályba léptető rendelkezést tartalmaz.

